
Text rozhodnutia
Súd: Krajský súd Prešov Spisová značka: 19Co/180/2016 Identifikačné číslo súdneho spisu: 8715213164 Dátum vydania rozhodnutia: 13. 10. 2016 Meno a priezvisko sudcu, VSÚ: JUDr. Zlata Simková ECLI: ECLI:SK:KSPO:2016:8715213164.1 Uznesenie Krajský súd v Prešove v senáte zloženom z predsedníčky senátu JUDr. Zlaty Simkovej a členov senátu JUDr. Gabriely Világiovej a JUDr. Moniky Juskovej v spore žalobcu: Consumer Finance Holding, a.s., so sídlom Hlavné námestie 12, Kežmarok, právne zastúpený JUDr. Jánom Šoltésom, advokátom, so sídlom Karadžičova 8, Bratislava, proti žalovanej: G. J., nar. XX.XX.XXXX, bytom R. J. X (právna nástupkyňa E. J., nar. XX.XX.XXXX, zomr. XX.XX.XXXX, naposl. bytom R. J. X), o zaplatenie 290,71 Eur s príslušenstvom, o späťvzatí žaloby po vyhlásení rozsudku Okresného súdu Poprad č.k. 10C/479/2015-35 zo dňa 20.04.2016 takto r o z h o d o l : P r i p ú š ť a späťvzatie žaloby, z r u š u j e rozsudok súdu prvej inštancie a konanie z a s t a v u j e. Žalovanej priznáva náhradu trov konania proti žalobcovi v rozsahu 100 %. o d ô v o d n e n i e : 1. Súd prvej inštancie rozsudkom č.k. 10C/479/2015-35 zo dňa 20.04.2016 uložil E. J., nar. XX.XX.XXXX, naposl. bytom R. J. X povinnosť zaplatiť žalobcovi sumu 50,10 Eur spolu s 8,75 % úrokom z omeškania ročne od 18.12.2012 do zaplatenia a náhradu trov konania v sume 16,50 Eur v lehote 15 dní od právoplatnosti rozsudku. V prevyšujúcej časti žalobu zamietol. 2. Dňa 19.05.016 bolo súdu prvej inštancie doručené podanie žalobcu, ktorým vzal žalobu späť v celom rozsahu, pričom ako dôvod späťvzatia uviedol úmrtie pôvodne žalovanej E. J., nar. XX.XX.XXXX pred začatím konania a navrhol konanie zastaviť. Predmetný rozsudok bol žalobcovi doručený dňa 20.06.2016 a žalovanej ako právnej nástupkyni (dedičke) E. J., nar. XX.XX.XXXX, zomr. XX.XX.XXXX, naposl. bytom R. J. X (čo vyplýva z osvedčenia o dedičstve vydaného D.. L. M., notárkou, č.k. XXD/ XX/XXXX-XX zo dňa XX.XX.XXXX, ktoré nadobudlo právoplatnosť dňa 08.06.2016 a v zmysle ktorého dlh poručiteľky E. J. voči žalobcovi, ktorý je predmetom tohto konania prevzala žalovaná) spolu so späťvzatím žaloby a výzvou na vyjadrenie k späťvzatiu dňa 30.06.2016. Žalovaná sa k späťvzatiu žaloby do času rozhodovania odvolacieho súdu nevyjadrila. 3. Podľa § 370 ods. 1 a 2 zákona č. 160/2015 Z.z. Civilného sporového poriadku (ďalej len „CSP“), ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 4. E. J., nar. XX.XX.XXXX zomrela XX.XX.XXXX, t.j. po začatí konania, ku ktorému došlo dňa 16.11.2015, pričom má právnu nástupkyňu, preto nebol daný dôvod pre zastavenie konania pre nedostatok podmienky konania - procesnej spôsobilosti na strane žalovanej. Odvolací súd skúmal procesnú situáciu, ktorá nastala po vyhlásení rozsudku súdu prvej inštancie a zistil, že žalobca vzal svoju žalobu späť po tom, čo súd prvej inštancie rozhodol vo veci, ale jeho rozhodnutie nebolo zatiaľ právoplatné. Žalovaná nesúhlas so späťvzatím žaloby nevyjadrila. S ohľadom na vyššie uvedené odvolací súd späťvzatie žaloby postupom podľa § 370 CSP pripustil. Za tejto procesnej situácie zrušil rozhodnutie súdu prvej inštancie a celé konanie zastavil. 5. O trovách prvoinštančného a odvolacieho konania odvolací súd rozhodol podľa § 396 ods. 1 CSP za použitia § 256 ods. 1 CSP. Žalobca procesne zavinil späťvzatím žaloby zastavenie konania, preto nárok na náhradu trov konania v plnom rozsahu vznikol žalovanej. 6. Toto rozhodnutie bolo prijaté senátom pomerom hlasov 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Podľa § 420 CSP, dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Podľa § 421 ods. 1 CSP, dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Podľa § 421 ods. 2 CSP, dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). Podľa § 423 CSP, dovolanie len proti dôvodom rozhodnutia nie je prípustné. Podľa § 424 CSP, dovolanie môže podať strana, v ktorej neprospech bolo rozhodnutie vydané. Podľa § 427 ods. 1 CSP, dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 427 ods. 2 CSP, dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. Podľa § 428 CSP, v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Podľa § 429 ods. 1 CSP, dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Podľa § 429 ods. 2 písm. a) CSP, povinnosť podľa odseku 1 neplatí, ak je dovolateľom fyzická osoba, ktorá má vysokoškolské právnické vzdelanie druhého stupňa.

